

**Στη Θεσσαλονίκη για το Εθνικό Μουσείο Αθλητισμού ΚΟΑ**

**ο Υπουργός Παιδείας και ο Πρόεδρος του ΚΟΑ**

Αποστολή του Κυπριακού Οργανισμού Αθλητισμού με επικεφαλής τον Πρόεδρο του ΚΟΑ Ανδρέα Μιχαηλίδη βρίσκεται στη Θεσσαλονίκη από τη Δευτέρα 11 Ιουλίου και πραγματοποιεί συναντήσεις στο πλαίσιο της ανέγερσης «Εθνικού Μουσείου Αθλητισμού ΚΟΑ». Την αποστολή συνοδεύει ο Υπουργός Παιδείας Πρόδρομος Προδρόμου.

Συγκεκριμένα στη Θεσσαλονίκη ταξίδεψαν από πλευράς ΚΟΑ ο Πρόεδρός του, το μέλος του ΔΣ ΚΟΑ Κάλλη Χατζηιωσήφ και ο Διοικητικός Λειτουργός του Οργανισμού Ανδρέας Μαρκίδης. Το πρωί της Τρίτης 12 Ιουλίου πραγματοποιήθηκε ξενάγηση στο Ολυμπιακό Μουσείο Θεσσαλονίκης από την Διευθύντριά του Δρ. Κυριακή Ουδατζή, με την οποία έγινε εκτενής συζήτηση για την αποστολή και τους στόχους ενός τέτοιου Μουσείου.

Ακολούθησε συνάντηση με την Αντιδήμαρχο Θεσσαλονίκης και υπεύθυνη σε θέματα Πολιτισμού Μαρία Καραγιάννη, με την οποία συζητήθηκαν θέματα που αφορούν την ανέγερση του Εθνικού Μουσείου Αθλητισμού ΚΟΑ. Επιπρόσθετα συζητήθηκαν συνεργασίες και δράσεις μεταξύ των δύο Αρχών στον τομέα του Αθλητισμού.